Марко Ганчев
Чанта за утре

chitanka.info

Браво, чедо, няма

липсваща тетрадка:

всичко по програма —

в първата преградка!

Сместил си пергела,

сместил си и блока.

С право съм ти взела

чанта по-дълбока.

Леле, ще те смажат

нотите, чертежът.

Милото, багажът

колко му е тежък!

Олеле, и прашка

в другата преградка!

И стрела с опашка

от перо на патка!

А и летви-саби,

и тояги-шпаги

с тез ръчички слаби

как ще носиш, драги?

— Няма нищо, мамо,

толкоз недей страда —

тежка ми е само

първата преграда…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.